**Poate că...**

*Mariana Tasente*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

nu știu ce e poezia

dar o citesc în fiecare zi

nu știu ce e viața

dar o trăiesc așa cum vrea ea

nu știu ce e moartea

dar am privit-o instalându-se

în doi ochi albaștri adânciți în piele și os

schimonosind un zâmbet ștrengăresc ,

gâlgâind într-o respirație obosită

ochii aceia ireal de albaștri

fixați pe ușa deschisă spre viață

așteptând tinerețea plecată în țări străine,

gura deschisă înghițind aerul cu lăcomie,

venele în care sângele refuza să mai curgă,

mâna caldă pe o frunte aproape rece și...

sunetul acela luuung,

ca un croncănit de cioară

sunetul acela luuung

(pe care încă îl mai auzi)

scos de un suflet ce pleacă din captivitate: chrîîîîîîîîîîîîîîî

și trupul ce cade inert,

într-o veșnică relaxare înțepenită

poate că...